钦定古今图书集成/明伦汇编/氏族典/第227卷 > 杨俊
## 钦定古今图书集成/明伦汇编/氏族典/第227卷 > 杨俊

按《隋书秦孝王传》：“俊字阿祗，高祖第三子也。开皇元
年，立为秦王，拜上柱国、河南道行台尚书令、雒州刺
史，加右武卫大将军。三年，迁秦州总管。俊仁恕慈爱，
崇敬佛道。六年，迁山南道行台尚书令。伐陈之役，以
为山南道行军元帅。陈将周罗㬋降，授扬州总管，四
十四州诸军事，镇广陵。岁馀，转并州总管、二十四州”
诸军事。初颇有令问，后渐奢侈，违犯制度，出钱求息，
民吏苦之。遇疾，征还京师，上以其奢纵，免官，以王就
第。俊惭怖，疾笃，复拜上柱国。二十年六月，薨于秦邸。
子浩庶子曰湛。炀帝即位，立浩为秦王，以奉孝王嗣。
封湛为济北侯，后以浩为河阳都尉。杨元感作逆之
际，左翼卫大将军宇文述勒兵讨之，至河阳，修启于
浩，浩复诣述营，兵相往复。有司劾浩以诸侯交通内
臣，竟坐废免。宇文化及杀逆之始，立浩为帝。化及自
僭伪号，因而害之。湛骁果，有胆烈。大业初，为荥阳太
守，坐浩免，亦为化及所害。